ઘરનું મુખ્ય દ્વાર વાયવ્ય પશ્ચિમનું છે. જેના કારણે માત્રુ સુખમાં ઓછપ આવે. કાયદાકીય મૂંઝવણ આવી શકે.ઇશાન માં લિવિંગ રૂમ હકારાત્મક ગણાય. અહીની બેઠક વ્યવસ્થા યોગ્ય નથી તેથી ઘરમાં ઉગ્રતા રહે. ઇશાનમાં બાલ્કની સારી ગણાય. અહી તુલસીના પાંચ છોડ વાવી દેવા. હીંચકો યોગ્ય જગ્યાએ નથી. તેથી વિચારો વધારે આવે. બાળકોનો રૂમ પૂર્વી ઇશાનમાં હોય તો સારું ગણાય. દેવસ્થાન યોગ્ય છે. આ ઘરમાં નાની નાની સમસ્યાઓ બહુ તકલીફ ન આપે. અગ્નિમાં માસ્ટર બેડ રૂમ ન ગણાય. અહી જે યુગલ રહેતું હોય તે નાની નાની બાબતોમાં મતભેદ રાખી અને શોખથી લડતા હોય તેવું બને. વળી છૂટાં પણ ન પડે. તેથી અન્ય લોકો થાકી જાય. આ રૂમમાં ઇશાનમાં કબાટ છે જે તણાવ વધારે. અગ્નિમાં બાલ્કની નારીને વિચારો વધારે આપે. દક્ષિણ અગ્નિમાં ટોઇલેટ પણ યોગ્ય ન ગણાય. નૈરુત્યમાં માસ્ટર બેડરૂમ હોય તો અહીં રહેતી વ્યક્તિનો પ્રભાવ વધે.તેથી અહી માસ્ટર બેડરૂમ બનાવાય. ટોઇલેટ યોગ્ય ગણાય. બ્રહ્મમાં વધારે પડતા દરવાજા આત્મવિશ્વાસ ઓછો કરી શકે. બ્રહ્મમાં ડાઇનિંગ માટેની જગ્યા યોગ્ય ન ગણાય. અહી સમગ્ર પરિવાર સાથે બેસીને જમે તેવા સંજોગો ઓછા બને. પશ્ચિમમાં પશ્ચિમ તરફ મુખ રાખીને રસોઈની વ્યવસ્થા યોગ્ય ન ગણાય. અહી રસોઈનો સ્વાદ દરરોજ બદલાયા કરે. અને તેના કારણે નારીને અકળામણ થતાં ઘરનું વાતાવરણ વખતોવખત નકારાત્મક બને. નૈરુત્ય પશ્ચિમમાં બાલ્કની યોગ્ય ન ગણાય. વળી અહી ચોકડીની વ્યવસ્થા પણ યોગ્ય ન ગણાય. વાયવ્યમાં સ્ટોર હોઈ શકે. પરંતુ તેની આંતરિક વ્યવસ્થા યોગ્ય ન હોય તો ઘરમાં અનાજનો વપરાશ વધે. આ ઘરમાં શારીરિક, માનસિક અને આર્થિક સમસ્યાઓ હોય. ઘરમાં રહેવાનું ન ગમે તેવું પણ થાય. પણ ભારતીય વાસ્તુમાં તેનું નિરાકરણ છે. તેથી ગભરાવાની જરૂર નથી.